**Ungdomsnettverk i Møre og Romsdal – tillitt til ungdommen**

Idrettspolitisk dokument(IPD) blir vedtatt på idrettstinget, dette beskriver viktige mål og oppgaver som idrettsbevegelsen skal arbeide med i en 4 års periode. Målet for ungdomsidretten i IPD 2011 - 2015 er å utvikle og fornye aktivitetstilbudet for ungdom, og sørge for at flere velger å være aktive innenfor organisert idrett. Ungdom skal og vil være fremtidens ledere og utøvere i idretten. Da bør de få mulighet til å prøve, lære og utvikle seg. Gi den nye generasjonen kunnskap og erfaring. Da vil norsk idrett gå styrket inn i framtiden.

Norges Idrettsforbund vil at flest mulig ungdommer skal være aktive i idrettslaget lengst mulig, både som utøvere, trenere og ledere. Et av de viktigste tiltakene her er Lederkurs for ungdom. I Møre og Romsdal arrangeres kurset en gang i året. Antall deltagere er ca. 15 stykker, noe som er lavt i forhold til flere regioner i landet. Ungdommene som har tatt kurset har fått inspirasjon og utført praksisoppgaver i sitt eget idrettslag. Gjennomføringa av praksisoppgavene er god og imponerende, og presentasjonene av disse viser at ungdommene i stor grad lykkes med det de gjør. Både når det gjelder å få verv i idrettslaget, arrangement og rekruttering av nye utøvere. Ungdommen har en annen forståelse for hva som passer ungdom, og dette er viktig å få frem. Det er viktig å tilfredsstille de behov ungdommen måtte ha, og det er det ungdom selv som vet - ikke de eldre! Er det slik at ungdommen får tillitsverv i idrettslag eller blir de oversett? Vil ungdommen ha slike verv? Det tror jeg!

Møre og Romsdal idrettskrets oppretter derfor et ungdomsnettverk som har som formål å styrke og samle unge idrettsengasjerte i fylket. Ungdom med verv som ledere, trenere og tillitsvalgte som har deltatt på lederkurs for ungdom og studenter er målgruppen. Her vil de blant annet få muligheten til å organisere ulike arrangement, lage møteplasser, skape nettverk mellom særidretter og holde foredrag. De får ansvar og tillitt fra oss i idrettskretsen til å gjennomføre de ulike arrangement og møteplasser. De møter vi har gjennomført til nå har vært vellykkede, og det er spennende tider i vente for idretten i Møre og Romsdal.

I forbindelse med Ungdoms – OL på Lillehammer i 2016, et arrangement der 1100 unge utøvere i alderen 15-18 år konkurrerer, skal det arrangeres fakkelmarkering i hele Norge. Ungdomsnettverket i Møre og Romsdal er viktig for oss for å få gjennomført dette arrangementet av og for ungdom. Det skal arrangeres tre markeringer, i henholdsvis Kristiansund, Molde og Ålesund. Så langt har 16 ungdommer og et idrettslag meldt seg og arbeidet med planlegging av markeringene er i gang. Dette er en gylden anledning til å kickstarte ungdomsnettverket og skape OL entusiasme i fylket. Midlene vi har fått fra Gjensidige stiftelsen vil bidra til å skape tre ulike men gode arrangement.

Vi i Møre og Romsdal idrettskrets ønsker å gi ungdom tillit og ansvar, og tror på sikt at dette vil føre til mindre frafall blant unge innen idretten.

*Karsten Ølstad*

*Møre og Romsdal idrettskrets*